《次韵吴友直和潘乐閒见寄韵》
宋代·方一夔

文章蟠窟蛟蛇黑，精神紧峭冰玉白。置君承明天禄中，富贵不玉相促迫。

学参诸老居二四，气凛群儿压千百。生平不主疽与环，况复侯封羡贲赫。

蹉跎无便凌风云，归伴凡鱼东海窄。袖馀闽越奇杰气，掩藏光怪恣窥摘。

如今老境谢纷华，斥去浮花收粟麦。我来两见鸣春禽，低向藋间飞拍拍。

有时乘兴骋诗俊，稗说谰言都不择。鱼还非子子非我，肝胆相忘总无隔。

苦无分遇食太仓，近犬惊人屡遭责。一身何必要赢馀，我为鼠谋从下策。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。